Alief (staid mheabhrach)

San fhealsúnacht agus sa tsíceolaíocht, is éard is alief ann ná dearcadh uathoibríoch atá cosúil le creideamh (belief) ach a thagann salach ar rud éigin a chreidtear go comhfhiosach. Is imeartas focal é, bunaithe ar an bhfocal Béarla belief.

Mar shampla, d'fhéadfadh duine atá ina sheasamh ar bhalcóin thrédhearcach a chreidiúint go bhfuil sé slán sábháilte, ach, san am céanna, alief a bheith aige go bhfuil sé i mbaol. Nó is alief ba chúis leis an drogall a d'fhéadfadh a bheith ar dhuine uisce a ól as soitheach leapa steirilithe, cé go dtuigeann sé go mbeadh sé slán sábháilte.

Is í Tamar Gendler, ollamh le fealsúnacht agus le heolaíocht chognaíoch in Ollscoil Yale, a cheap an téarma alief, in dhá alt thábhachtacha a foilsíodh in 2008. Ó foilsíodh na hailt seo, bhain Gendler agus scoláirí eile — Paul Bloom agus Daniel Dennett ina measc — úsáid as an gcoincheap seo chun míniú a dhéanamh ar raon feiniméan síceolaíochta, mar shampla an taitneamh a bhaintear as scéalta, marthanacht seachmall dearfach, creidimh reiligiúnacha áirithe, agus fadhbanna síciatracha ar nós fóibí agus neamhord éigníoch dúghafach.

 Tagairtí 

Catagóir:Eipistéimeolaíocht